Document ID: 32009R1022

UREDBA KOMISIJE (ES) št. 1022/2009
z dne 29. oktobra 2009
o spremembi uredb (ES) št. 1738/2005, (ES) št. 698/2006 in (ES) št. 377/2008 glede Mednarodne standardne klasifikacije poklicev (ISCO)
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske Skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 4(3) Uredbe,
ob upoštevanju Uredbe Sveta (ES) št. 530/1999 z dne 9. marca 1999 o strukturni statistiki plačil in stroškov dela (2) in zlasti člena 11 Uredbe,
ob upoštevanju naslednjega:
(1)
Uredba Komisije (ES) št. 577/98 se je izvajala z Uredbo Komisije (ES) št. 377/2008 z dne 25. aprila 2008 o izvajanju Uredbe Sveta (ES) št. 577/98 o organizaciji vzorčne raziskave delovne sile v Skupnosti v zvezi s šifriranjem, ki se od leta 2009 dalje uporablja za pošiljanje podatkov, o uporabi podvzorca za zbiranje podatkov o strukturnih spremenljivkah in opredelitvi referenčnih četrtletij (3). Uredba (ES) št. 530/1999 se je izvajala z Uredbo Komisije (ES) št. 1738/2005 z dne 21. oktobra 2005 o spremembi Uredbe (ES) št. 1916/2000 glede opredelitve in pošiljanja podatkov o strukturi plač (4) in Uredbo Komisije (ES) št. 698/2006 z dne 5. maja 2006 o izvajanju Uredbe Sveta (ES) št. 530/1999 vrednotenja kakovosti strukturne statistike stroškov dela in plač (5).
(2)
Priloge k navedenim izvedbenim uredbam se sklicujejo na Mednarodno standardno klasifikacijo poklicev, „ISCO-88“, ali evropsko različico te klasifikacije (v nadaljnjem besedilu: ISCO-88 (COM)).
(3)
Mednarodna organizacija dela (ILO) je revidirala različico Mednarodne standardne klasifikacije poklice (ISCO-88), da bi bila na voljo učinkovitejša klasifikacija, ki bi jo lahko države uporabljale v naslednjem krogu popisov prebivalstva, v nacionalnih uradih za zaposlovanje in drugih aplikacijah za stranke. Za zagotovitev primerljivosti podatkov o poklicih iz držav članic EU in drugih držav je revidirano klasifikacijo (ISCO-08) treba uporabljati v glavnih raziskavah Evropskega statističnega sistema, pri katerih se pred naslednjim krogom popisa prebivalstva leta 2011 zbirajo podatki o poklicih.
(4)
Zaradi revizije standardne klasifikacije poklicev je treba zlasti popraviti sklicevanja na ISCO-88 in na evropsko različico te klasifikacije ISCO-88 (COM). Zato je treba uredbe (ES) št. 1738/2005, (ES) št. 698/2006 in (ES) št. 377/2008 ustrezno spremeniti.
(5)
Priporočljivo je, da je prvo referenčno leto za pošiljanje podatkov ISCO-08, če je le mogoče, isto na vseh zadevnih statističnih področjih v skladu z naslednjim krogom popisa, katerega referenčno leto bo 2011. Zato se priporoča, da se leto 2011 uporabi kot prvo referenčno leto za pošiljanje podatkov o poklicih v skladu z ISCO-08, z izjemo raziskave o strukturi plač, ki se izvaja vsaka štiri leta in v kateri bi bila ta različica uporabljena leta 2010.
(6)
Ukrepi, predvideni s to uredbo, so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
V besedilu prilog I, II in III k Uredbi (ES) št. 1738/2005 se izraz „ISCO-88 (COM)“ nadomesti z „ISCO-08“.
Člen 2
V besedilu Priloge k Uredbi (ES) št. 698/2006 se izraz „ISCO-88“ nadomesti z „ISCO-08“.
Člen 3
V besedilu Priloge k Uredbi (ES) št. 377/2008 se izraz „ISCO-88 (COM)“ nadomesti z „ISCO-08“.
Člen 4
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Člena 1 in 2 se uporabljata od 1. januarja 2010. Člen 3 se uporablja od 1. januarja 2011.
Ta uredba je v celoti zavezujoča in se neposredno uporablja v državah članicah.
V Bruslju, 29. oktobra 2009

Labels: 12
4
9
19